CELEX: 32012R0105
Language: el
Date: 2012-02-07 00:00:00
Title: Εκτελεστικός κανονισμός (ΕΕ) αριθ. 105/2012 της Επιτροπής, της 7ης Φεβρουαρίου 2012 , σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

9.2.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 36/21
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 105/2012 ΤΗΣ ΕΠΙΤΡΟΠΉΣ
   της 7ης Φεβρουαρίου 2012
   σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Για να εξασφαλιστεί η ενιαία εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού.
            
         
               (2)
            
            
               Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της Συνδυασμένης Ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν κάποια νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
            
         
               (3)
            
            
               Κατ’ εφαρμογή αυτών των γενικών κανόνων τα εμπορεύματα που περιγράφονται στη στήλη (1) του πίνακα που παρατίθεται στο παράρτημα του παρόντος κανονισμού πρέπει να υπαχθούν στους κωδικούς ΣΟ που εμφαίνονται στη στήλη (2), για τους λόγους που αναφέρονται στη στήλη (3) του εν λόγω πίνακα.
            
         
               (4)
            
            
               Τα μέτρα που προβλέπει ο παρών κανονισμός είναι σύμφωνα με τη γνώμη της Επιτροπής Τελωνειακού Κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη (1) του πίνακα που παρατίθεται στο παράρτημα κατατάσσονται στη Συνδυασμένη Ονοματολογία στους κωδικούς ΣΟ που αναφέρονται στη στήλη (2) του εν λόγω πίνακα.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 7 Φεβρουαρίου 2012.
      
         
            Για την Επιτροπή, εξ ονόματος του Προέδρου,
         Algirdas ŠEMETA
         
            Μέλος της Επιτροπής
         
      
   
   
      (1)  ΕΕ L 256 της 7.9.1987, σ. 1.
   
      ΠΑΡΑΡΤΗΜΑ
      
                  Περιγραφή των εμπορευμάτων
               
               
                  Κατάταξη
                  (Κωδικός ΣΟ)
               
               
                  Αιτιολογία
               
            
                  (1)
               
               
                  (2)
               
               
                  (3)
               
            
                  Πολυδύναμη μηχανή διαστάσεων 62 × 76 × 98 cm περίπου και βάρους 153 kg περίπου, η οποία περιλαμβάνει σαρωτή και μηχανή ηλεκτροστατικής εκτύπωσης.
                  Διαθέτει σύστημα αυτόματης τροφοδοσίας 150 σελίδων για πρωτότυπα διπλής όψεως προς αντιγραφή, δύο θήκες τροφοδοσίας χαρτιού, πίνακα ελέγχου για τον χρήστη, μνήμη RAM 2,5 GB και ενσωματωμένο σκληρό δίσκο 80 GB. Διαθέτει διεπαφές για σύνδεση Ethernet, WLAN και USB.
                  Η μηχανή μπορεί να εκτελέσει τις ακόλουθες λειτουργίες:
                  
                              —
                           
                           
                              σάρωση,
                           
                        
                              —
                           
                           
                              εκτύπωση, και
                           
                        
                              —
                           
                           
                              ψηφιακή αντιγραφή.
                           
                        Η μηχανή μπορεί επίσης να αποστείλει σαρωμένα έγγραφα μέσω του διαδικτύου (λειτουργία που αποκαλείται «ηλε-ταχυδρομείο / διαδικτυακή τηλεομοιοτυπία»)
                  Η μηχανή έχει δυνατότητα αναπαραγωγής μέχρι 51 σελίδες Α4 ανά λεπτό. Μπορεί επίσης να σμικρύνει ή να μεγεθύνει τις εικόνες που έχει σαρώσει (εστίαση 25 έως 400%). Η ταχύτητα σάρωσης είναι 70 εικόνες ανά λεπτό.
                  Έχει ευκρίνεια εκτύπωσης 1 200 × 1 200 dpi για κείμενο μόνο και 600 × 600 dpi για εικόνες. Η ευκρίνεια αντιγραφής είναι 600 × 600 dpi.
                  Η μηχανή λειτουργεί είτε αυτόνομα ως αντιγραφικό, με σάρωση του πρωτότυπου και εκτύπωση των αντιγράφων μέσω της ηλεκτροστατικής μηχανής εκτύπωσης, είτε, στην περίπτωση που είναι συνδεδεμένη σε δίκτυο ή σε μηχανή αυτόματης επεξεργασίας δεδομένων, ως εκτυπωτής και σαρωτής για διαδικτυακή τηλεομοιοτυπία.
               
               
                  8443 31 80
               
               
                  Η κατάταξη διέπεται από τους γενικούς κανόνες 1 και 6 για την ερμηνεία της Συνδυασμένης Ονοματολογίας (ΣΟ) και από το κείμενο των κωδικών ΣΟ 8443, 8443 31 και 8443 31 80.
                  Με δεδομένα τα χαρακτηριστικά της, και επειδή καμία από τις λειτουργίες της μηχανής δεν μπορεί να θεωρηθεί ως κύρια, αποκλείεται η κατάταξη στον κωδικό ΣΟ 8443 31 20. Η ταχύτητα αναπαραγωγής, η ταχύτητα σάρωσης, η ύπαρξη συστήματος αυτόματης τροφοδοσίας σελίδων, ο αριθμός των θηκών τροφοδοσίας χαρτιού, ο πίνακας ελέγχου και η λειτουργία εστίασης δεν επαρκούν για να θεωρηθεί ως κύρια λειτουργία η ψηφιακή αντιγραφή.
                  Στην πραγματικότητα, η ταχύτητα αναπαραγωγής είναι ίδια για την αντιγραφή και την εκτύπωση επειδή εξαρτάται από την μηχανή εκτύπωσης που χρησιμοποιείται και για τις δύο λειτουργίες. Οι θήκες τροφοδοσίας χαρτιού προορίζονται επίσης για χρήση από αμφότερες την εκτύπωση και την αντιγραφή. Η ταχύτητα σάρωσης αφορά αμφότερες τη σάρωση και την εκτύπωση. Το σύστημα αυτόματης τροφοδοσίας σελίδων και ο πίνακας ελέγχου χρησιμοποιούνται ισότιμα για την αντιγραφή, τη σάρωση και τη διαδικτυακή τηλεομοιοτυπία. Η παρουσία λειτουργίας εστίασης, που αφορά ιδίως την αντιγραφή, δεν επαρκεί για να θεωρηθεί η αντιγραφή ως η κύρια λειτουργία.
                  Επιπλέον, η ικανότητα της μηχανής να συνδέεται με μηχανή αυτόματης επεξεργασίας δεδομένων (υπολογιστή) ή με δίκτυο, αποτελεί σημαντικό χαρακτηριστικό που επιτρέπει την εκτύπωση και τη σάρωση εγγράφων από/προς τον υπολογιστή και την αποστολή τους μέσω του διαδικτύου.
                  Συνεπώς, η μηχανή πρέπει να καταταχθεί στον κωδικό ΣΟ 8443 31 80 ως άλλες μηχανές που πραγματοποιούν δύο ή περισσότερες από τις ακόλουθες λειτουργίες: εκτύπωση, αντιγραφή ή διαβίβαση στοιχείων με τη χρήση τηλεομοιοτυπίας, χωρίς η ψηφιακή αντιγραφή να αποτελεί την κύρια λειτουργία τους.